ET
11.7.2022
Euroopa Liidu Teataja
C 265 A/1
V (Teated)
HALDUSMENETLUSED
EUROOPA PARLAMENT TÖÖLEVÕTMISE TEADAANNE PE/273/S PEADIREKTOR (tegevusüksus AD, palgaaste 15) PARLAMENTAARSE DEMOKRAATIA PARTNERLUSTE PEADIREKTORAAT (2022/C 265 A/01)
1.
Vaba ametikoht Euroopa Parlamendi president on otsustanud vastavalt Euroopa Liidu ametnike personalieeskirjade (1) (edaspidi „personalieeskirjad“) artikli 29 lõikele 2 alustada menetlust liidu parlamentaarse demokraatia partnerluste peadirektoraadi peadirektori ametikoha (tegevusüksus AD, palgaaste 15) täitmiseks.
Valikumenetlus, mille eesmärk on suurendada ametisse nimetava ametiisiku valikuvõimalusi, toimub paralleelselt ametikohtade täitmise institutsioonisiseste ja institutsioonidevaheliste menetlustega.
Peadirektor võetakse tööle palgaastmele AD 15 (2).
Tema põhipalk on 17 639,97 eurot kuus.
Põhipalgale, millelt tuleb tasuda ühenduse maks ja mis on vabastatud riiklikest maksudest, võivad vastavalt personalieeskirjades sätestatud tingimustele lisanduda teatavad hüvitised.
Juhime kandidaatide tähelepanu asjaolule, et selle ametikoha suhtes kohaldatakse Euroopa Parlamendi juhatuse 15. jaanuaril 2018 vastu võetud töötajate liikuvuse korda.
Ametikoht eeldab paindlikkust ning tihedat sise- ja välissuhtlust, muu hulgas Euroopa Parlamendi liikmetega.
Peadirektoril tuleb tihti käia lähetustel Euroopa Parlamendi eri töökohtades ja mujal.
2.
Töökoht Brüssel.
Ametikoht võidakse üle viia ühte Euroopa Parlamendi ülejäänud kahest töökohast.
3.
Võrdsed võimalused Euroopa Parlament rakendab võrdsete võimaluste poliitikat ning võtab kandideerimisavaldusi vastu, diskrimineerimata kandidaate soo, rahvuse, nahavärvi, etnilise või sotsiaalse päritolu, geneetiliste omaduste, keele, usutunnistuse või veendumuste, poliitiliste või muude arvamuste, rahvusvähemusse kuulumise, varalise seisundi, sünnipära, puude, vanuse, seksuaalse sättumuse, perekonnaseisu või pereolude alusel.
(1)
(2)
Vt nõukogu määrust (EMÜ, Euratom, ESTÜ) nr 259/68 (EÜT L 56, 4.3.1968, lk 1), mida on muudetud määrusega (EÜ, Euratom) nr 723/2004 (ELT L 124, 27.4.2004, lk 1) ning viimati Euroopa Parlamendi ja nõukogu 22. oktoobri 2013. aasta määrusega (EL, Euratom) nr 1023/2013, millega muudetakse Euroopa Liidu ametnike personalieeskirju ja Euroopa Liidu muude teenistujate teenistustingimusi (ELT L 287, 29.10.2013, lk 15).
Töölevõtmisel määratakse ametniku palgajärk vastavalt personalieeskirjade artiklile 32.